정조 5년
掌令洪秉聖疏曰。伏以臣。竊科通籍。十有七年。束帶之日。蓋可計也。中間遭罹。或蒙記有於聖念。而前後顚躓。臣亦莫曉其何有。苟謂涉世昧方。則杜門寡交。本無干於當路。以爲與時多忤。則尺牘片章。曾不及於規官。反覆思惟。莫執其咎。只是稟性狷思。自然少合。受賦險畸。無故招謗。故息影削跡。甘作廢棄。臣旣忘世。世亦忘臣。獨何奈聖明之主。奚取於臣。奚惜於臣。收之於久廢之餘。拔之於衆棄之中。寵除淸銜。無月無之。洪彬刊錄。而聖上以館職置之。柳戇刊臺。而聖上以言官召之。窮途一言。易爲感於平交。曠世洪恩。乃獨受於君父。攢結悚蹙。不知死所。然而臲卼之情益深。違傲之罪轉大。除命一下。惶悶萬倍。恩造如山。而未伸陳力之報。亂逆滔天。而未效沫血之請。屢暴情悃。輒阻候司。進退無據。此何人哉。竊念仁天育物。不違其聖人御衆。必循其情。自顧愚迷之性。久抱危苦之情。追惟半生。幾番弓石。環顧三司。到處鐵關。與其冒玷淸顯。以積逋慢之辜。無寧退就閑漫。以效奔走之力。在私分爲自靖之道。在聖上爲不遺之物矣。至願方切於循墻。新除又下於憲臺。聞命郊坰。歸伏私次。而以萬無可進之人。當萬無可進之地。驚惶失圖。迫隘罔措。自來情勢。世所共知。見識去就。今何可論。敢徹疾呼之聲。以冀生成之澤。伏乞天地父母。察其言之非出例讓。憐其情之難以强責。永拔淸擬。許置散地。則庶及筯膂之未愆。以圖毫髮之少報矣。臣固不敢以官職自處。而伏見日昨求言之敎。及於韋布市政之賤。辭旨懇惻。誠意藹溢。有足以悅天心而孚豚魚者。臣擎讀未半。感涕先零曰。使我君父。獨憂於上。此豈臣子終嘿之時也。柏府之命。雖不敢承。漆室之憂。固所自有。玆將一得之素蘊。以副十行之丹綍。惟聖明裁擇焉。伏惟殿下。以千古卓絶之聖。當百度俱弊之時。嗣服以來。慨然有丕變之旨。令典良規。次第修擧。而特以奉承無人。因循成習。上有奮發之心。下無恢張之效。朝令而夕閣。乍行而旋輟。以此擧措。何治可望。夫以守成之世。必有一王之制度。豈於繼述之時。遂無一事之更新乎。天之生人。無論夷夏。大小長短。不甚相遠。故聖人觀之。以斗觓權衡。立制度於日用之間。所以定民志而平四海也。是以。虞帝之巡岳也。律度量衡。居玉帛之先。武王之施政也。關石和勻。審金錫之量。度量明而國治。衡尺紊而國亂。竊觀近日國中之衡觓。一家之內。內外異用。一廛之中。朝夕殊制。此邑之升。幾作彼州之半斗。東場之尺。或減西里之數寸。闊狹輕重。惟意刁蹬。千僞歲滋。百奸日出。細民之利。不過錙銖。而爲巨猾之陰奪。造化之權。莫知水旱。而爲黠賈之兜攬。官府莫能禁止。曹署亦無奈何。苟以衡觓而言之。此誠天下之亂國也。日本。蠻夷也。聞其窓牖毯席。取辦於市。而無毫髮之參差。此豈能遵先王之道而然哉。特以令行而能止。制定而不易耳。此非紛更難行之事。先王之所垂制也。王府之有其準也。廷臣之言。亦已久矣。以殿下有爲之志。不過一號令卽行。未知何憚而不爲坐。使文獻之邦。日入於姦僞之域耶。伏願嚴立法章。勿撓浮言。行之半年。則可躋大同之世矣。有國之用。皆出於正稅。王政之行。莫先於均田。滕國丘甸之制。未宜全廢。而鄒聖經界之言。必欲先行者。誠以法久而生弊。弊甚則當改也。天下難善之事。量田也。天下易生之弊。量田也。祖宗之法。必以二十年改量成籍。以至難之事。不憚其頻數者。欲其善剘仍之。不善則矯之。終歸於屢審而極詳。不求其一擧而盡美耳。經亂之後。亦嘗屢改。無事之際。必先講究。未有如近世之恝不在念也。狃安之習。怠於致力。當行之事。厭其開端。年訛歲謬。爲害轉深。水旱陵谷。陳起互革。川浦林墓。虛實相蒙。加以宮結官田。軍屯勳畓。跨州彌邑。殊名異目。免稅折受之地。則所取極爲狼戾。而宮房徒擁虛薄。屯田籍入之土。則所收甚於貉道。而營府僅得剩餘。中間百巧。上下兩失。膏腴之壤。秋熟無稅。菰蒲之場。歲不給災。寸地尺土。莫非王田。潛銷暗鑠。日蹙百里。臣待罪湖嶺。目見此弊。常以爲國家。若不及時改量。則食土之民。殆不聊生。今之急務。孰大於是耶。伏願斷自淵衷。決意行之。無求一時之齊擧。俾令循次而就緖。無論宮府營官之田。漏稅之土。一依元帳而出賦。該掌之主。一依私田而收賭。其他諸般免稅。竝令地部。照數劃給。則宮府無失。而奸民絶徼行之計。公私具便。而猾吏無眩幻之所。不過四五年。廣輪盈數。版圖增賦矣。一自選擧罷而五經無硏覃之工。科目出而百家有剽竊之習。至於我朝。丕闡粵旨。深懲宿陋。式年之講。兼七書之註釋。生員之試。辨九帙之訓義。宗儒輩出。士恥不經之言。文敎賓興。家絶非經之書。然而學非師授。術異心得。觀其著述。則無非賢聖之文字。質其出處。則莫知詩禮之章句。甚至於纔釋褐而已忘彖象之辭。號明經而不通寒暄之禮。似此經工。不如無有。實關世道之變。不可隣國之聞。漢武好兵之主。蚡弘竊權之相。而能立五經博士太常弟子。千古鴻儒。咸出於當時。一代文學。賁飾其太平。則況我殿下。繼百王之絶學。畢聖人之能事。洞群經之原。而無不專門。稱博學之徒者。莫能窺閫。苟求君師於千載。允爲帝王中一人。斯文之休運。實有待於殿下矣。竊瞯近日。開奎章之閣。養彬蔚之材。數年之間。成效已著。獨彼八域之俊秀。姑未就作育耳。化菁莪而變文風。闡圖書而返正雅。不在此日。更俟何時。伏願躬爲五經之師。妙簡一時之彦。一依西漢故事。各立敎授。分選生徒。不令弊精於他書。俾各專力於經。一入其學。終身不改。事君治民。半部足用。暇日臨試。如文僚肄習之規。逐月考課。如賢館講製之例。則士子有資用之源。朝廷極全材之美。行之數年。田服之易。伏夏之書。毛韓之詩。公穀之春秋。戴倉之禮。不獨遠求於西京矣。臣學昧魚魯。藝拙蟲篆。譏切時弊。臣亦有同浴之嫌。淸朝文治。何敢妄論。而若其所聞於古史。所見於當世。則不無轉輾於中者。故敢此貢陳。而至於節目之詳。通變之方。惟在於聖明之裁處。有司之潤色耳。臣旣陳五經之專業。雖未敢知其言之必行。而亦望殿下。至於官人用人之際。亦如五經諸生之專業。無求一人之全備。以擇百工之各能焉。天之生才。各有所長。稷契不能奪皐蘷之職。蕭曹不能代叔孫之撰。苟非多藝之元聖。不器之君子。豈能隨處而盡善。遇事而皆鍊哉。竊見近者。固多需世之通才。異古聖之用賢。一得文學之望。則銓衡訟讞。無處不當。一通淸華之途。則甲兵錢穀。無事不諳。此豈其人之皆能。其才之必合而然哉。特以邦內乂安。治有成規。聖人在上。總察萬務。細鉅不遺。攬權綱而董之。故在下之臣。不過奔走奉行。無罪於薄書期會之間耳。然則臣逸於下。君勞於上。以謂綜核小康之治則可矣。謂之明良弘濟之休。則臣未敢信也。謝玄。平才也。而能使履屐皆當。韓琦。人臣也。東廳西廳。各殊所問。而況人主之職。職在官人乎。伏願殿下。益恢則哲之明。益愼而難之道。寸長必錄。尺朽勿棄。有稱於此職而疎於彼任者。捨彼而畀此。有嫺於大體而拙於細務者。遺細而取大。內而公孤百執之人。外而方面字牧之才。一有合於聖念。或書名於屛柱。或懸註於案帖。試之而苟見其能。久之而使展其事。則得任者乎熟而功易就。無才者觀感而有所學。百度皆貞。庶績咸凝。穆穆山龍。南面高拱而已。夫何憂哉。臣永念今日。浩嘆中夜。肺腑之元惡。假息島中。腹心之巨奸。漏誅牖下。盜山林之名。而陰沮宗祊之大計。藉叔姪之勢。而力煽綢繆之凶謀。以至海島之孽復肆。畿湖之頑益梗。危亡禍亂。兆朕畢著。而仁天之警雷。乃發於此時。夫立標於皇極之上。而求應於庶徵之間。曰咎曰休。如影隨形。災亂之作。不起於別處。必從君德。欠闕之地。闖然而生。何以知之。雷者。上天之威斷。天意若曰禍亂將作。速以威斷而絶之也。故雖當收藏之時。一聲二聲。轟轟而屢示。有如慈父之誨子。耳提而不聽。至以形容手勢而悟之。臣以是知聖德之欠闕。在於威斷之不早也。宋臣朱熹。有壬子聞雷詩曰。我願君王法天造。早施雄斷答群心。臣於今日。爲殿下誦之。答曰。省疏具悉。第一件事。邦禁昔非不足。奈此奸民不率敎何哉。更令廟堂。從長稟處。第二件事。亦令該曹。論理覆奏。第三件事。事係通變。原疏。令政院下本館回啓。附陳用人事。爾言。是矣。當留念。而末端事。亦當留念。爾其勿辭察職。